Document ID: 32000D0749

Απόφαση αριθ. 178
της 9ης Δεκεμβρίου 1999
για την ερμηνεία του άρθρου 111 παράγραφοι 1 και 2 του κανονισμού (ΕΟΚ) αριθ. 574/72
(2000/749/ΕΚ)
Η ΔΙΟΙΚΗΤΙΚΗ ΕΠΙΤΡΟΠΗ ΓΙΑ ΤΗΝ ΚΟΙΝΩΝΙΚΗ ΑΣΦΑΛΕΙΑ ΤΩΝ ΔΙΑΚΙΝΟΥΜΕΝΩΝ ΕΡΓΑΖΟΜΕΝΩΝ,
Έχοντας υπόψη το άρθρο 81 στοιχείο α) του κανονισμού (ΕΟΚ) αριθ. 1408/71 του Συμβουλίου(1), σύμφωνα με το οποίο η διοικητική επιτροπή χειρίζεται όλα τα διοικητικά ή ερμηνευτικά ζητήματα, τα οποία απορρέουν από τις διατάξεις των κανονισμών (ΕΟΚ) αριθ. 1408/71 και (ΕΟΚ) αριθ. 574/72,
Εκτιμώντας τα ακόλουθα:
(1) Η ερμηνεία του άρθρου 111 παράγραφοι 1 και 2 του κανονισμού (ΕΟΚ) αριθ. 574/72 έχει δημιουργήσει επανειλημμένως προβλήματα.
(2) Απαιτείται μία ενιαία ερμηνεία για όλα τα μέλη.
(3) Ενεργώντας σύμφωνα με τις προϋποθέσεις τις οποίες ορίζει το άρθρο 80 παράγραφος 3 του κανονισμού (ΕΟΚ) αριθ. 1408/71,
ΑΠΟΦΑΣΙΖΕΙ:
1. Ο όρος "δικαιούχος παροχών", ο οποίος αναφέρεται στο άρθρο 111 παράγραφοι 1 και 2 του κανονισμού (ΕΟΚ) αριθ. 574/72, πρέπει να ερμηνεύεται ως:
- το πρόσωπο το οποίο, σύμφωνα με την εθνική νομοθεσία ενός κράτους μέλους, έχει δικαίωμα σε παροχές, ανεξαρτήτως εάν η παροχή υπολογίζεται ή χορηγείται βάσει περιόδων ασφάλισης ή/και κατοικίας, οι οποίες έχουν πραγματοποιηθεί από άλλο πρόσωπο και, κατά συνέπεια, το πρόσωπο, προς το οποίο απευθύνεται, αλλά όχι απαραιτήτως από το οποίο εισπράττεται, η πληρωμή.
Ο "δικαιούχος παροχών" δεν δύναται να ερμηνεύεται ως ο γονέας, πληρεξούσιος, εκπρόσωπος ή νόμιμος επίτροπος, ο οποίος εισπράττει την παροχή εξ ονόματος του δικαιούχου.
2. Οποιαδήποτε παρακράτηση πραγματοποιείται δυνάμει του άρθρου 111 παράγραφος 2 του κανονισμού (ΕΟΚ) αριθ. 574/72, είναι δυνατόν να γίνεται σε αναδρομικά ποσά ή σε τρέχουσες πληρωμές προς ένα δικαιούχο παροχών, ανεξαρτήτως του κλάδου κοινωνικής ασφάλειας από τον οποίο καταβάλλεται η παροχή, υπό την προϋπόθεση ότι η παρακράτηση προβλέπεται από την νομοθεσία του κράτους μέλους, το οποίο επιδιώκει την επιστροφή του επιπλέον καταβληθέντος ποσού και, ταυτόχρονα, από την νομοθεσία του κράτους μέλους, από το οποίο ζητείαι η πραγματοποίηση της παρακράτησης.
3. Η παρούσα απόφαση δημοσιεύεται στην Επίσημη Εφημερίδα των Ευρωπαϊκών Κοινοτήτων και τίθεται σε ισχύ από την πρώτη ημέρα του μήνα ο οποίος ακολουθεί τη δημοσίευσή της.
Ο Πρόεδρος της διοικητικής επιτροπής
Jorma Perälä
(1) Όπως τροποποιήθηκε και ενημερώθηκε από τον κανονισμό (ΕΚ) αριθ. 118/97 του Συμβουλίου (ΕΕ L 28 της 30.1.1997, σ. 1).

Labels: 0
9